Kibar 87: A Zezi bee wẽnd-doogẽ wã
GES-Y bi-riblã sẽn gomd ne kãsembã! Yaa Zerizalɛm wẽnd-doogã karen-saam dãmba. Bi-riblã yaa a Zezi. A tara yʋʋm 12 masã.
A Zezi sẽn da mi Wẽnnaam sõma la a mi bũmb nins sẽn gʋls Biiblã pʋgẽ sõma wã yɛɛsa karen-saam dãmbã. La a Zozɛf ne a Maari yẽ bee yɛ? Bɩ d gese.
Yʋʋmd fãa, a Zozɛf tallda a zaka rãmb n kẽngd Zerizalɛm tɩ b tɩ maan Pakã. Nazarɛt ra zãra ne Zerizalɛm wʋsgo. Bãmb wakatẽ wã tɩ mobil ne tẽr ka be ye. Nebã wʋsg ra kẽndame, la b rɩkda sẽn na n ta rasem a tãab n yaool n ta Zerizalɛm.
A Zozɛf zakã rãmb lebga wʋsgo. A Zezi ra tara yap sẽn ket n yaa kɩds tɩ b segd n ges b yelle. Rõandã wã, a Zozɛf ne a Maari kẽnga Zerizalɛm ne b kambã n lebg n kuusẽ. A Zezi ra ka be ne-b ye. La b ra tagsdame t’a bee ne neb a taabã sẽn da naag-b n togd sorã. La zaabrã sẽn wa n ta tɩ b yals n na n vʋʋsã, b kell n pa nee a Zezi ye. B soka b roagdbã la b zo-rãmbã, la bãmb me yeelame tɩ b pa yã-a ye. Dẽnd a Zozɛf ne a Maari leba Zerizalɛm n na n tɩ gẽes a Zezi.
B wa n baas n yã-a lame t’a zĩ ne karen-saam dãmbã. A ra kelgda b goamã la a sokd-b sogsg wʋsgo. A Zezi bãngrã yɛɛsa neb nins fãa sẽn da kelgd-a wã. La a Maari sẽn ta wã, a yeela a Zezi yaa: ‘M biiga, yaa bõe tɩ fo maan tõnd woto? Gese, maam ne f ba wã ra baooda foo zĩig fãa.’
La a Zezi leokame yaa: ‘Yaa bõe tɩ yãmb da baood maam? Yãmb ka mi tɩ mam segd n zĩnda m Ba roogẽ la?’
Vẽenega, a Zezi ra nong n bee zĩig ning a sẽn tõe n zãms n bãng Wẽnnaamã. Tõnd me segd n maana woto. A Zezi sẽn da be Nazarɛtã, rasem a yopoe fãa, a ra kẽnda zĩig ning nebã sẽn da tigimd taab n pʋʋsd a Zeova wã. A sẽn da kelgd neer wakat fãa wã yĩnga, a bãnga bũmb wʋsg Biiblã pʋgẽ. D rɩk a togs-n-taare.
Luk 2:41-52; Matɩe 13:53-56.
Sogsgo
- A Zezi tara yʋʋm a wãn masã, la yaa yɛ la a sẽn be wã?
- Yʋʋmd fãa, bõe la a Zozɛf ne a zakã rãmb maanda?
- A Zozɛf ne a Maari sẽn wa n lebg n kuusẽ wã, bõe yĩng tɩ b lebg n kẽng Zerizalɛm?
- Yɛ la a Zozɛf ne a Maari tɩ yã a Zezi, la bõe n yɛɛs neb nins sẽn da be wẽnd-doogẽ wã?
- A Zezi yeela a ma wã tɩ bõe?
- Wala a Zezi, wãn to la tõnd tõe n bao n bãng Wẽnnaam?
Sogsg a taaba
- Karm-y Luk 2:41-52.
Baa ne a Moiiz Tõogã sẽn da wilgd tɩ yaa tɩlae ne rapã bal tɩ b kẽng yʋʋmd-yʋʋmd kibsã, mak-sõng bʋg la a Zozɛf ne a Maari kõ roagdbã? (Luk 2:41; Tõo. 16:16; 31:12; Yel. 22:6)
Mak-sõng bʋg la a Zezi kõ kambã? (Luk 2:51; Tõo. 5:16; Yel. 23:22; Kol. 3:20)
- Karm-y Matɩe 13:53-56.
Biiblã togsda a Zezi yap sẽn yaa kom-dibli a naas yʋyã. Yaa ãnd rãmba? Tʋʋm-bʋg la a yap a yiib tʋm pipi kiris-nebã tiging pʋgẽ? (Mat. 13:55; Tʋʋ. 12:17; 15:6, 13; 21:18; Gal. 1:19; Zak 1:1; Ziid 1)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn